Psalm 103:13: “Soos ’n vader hom ontferm oor die kinders, so ontferm die HERE Hom oor die wat Hom vrees.”
Ons het gister gesien dat die sonde vir die dood sorg. Die sonde wat ons in die wêreld gebring het, is die oorsaak vir die straf wat oor ons kom. Die straf wat ons deur ons sondes ook regtig verdien het. Ons kan die HERE niks verwyt nie! Hy is regtig die regverdige God. In Hom is nie een draadjie onreg nie.
Hy was dit wat daarvoor gesorg het dat die dood in ons lewe nie die laaste woord hoef te hê nie. Selfs vir sondige mense bestaan hoop! Hoekom? Omdat die Vader Sy Seun na die wêreld gestuur het om ons sondes op Hom te neem. Om in ons plaats die straf te dra en vir ons deur die sterwe heen die lewe te verdien. Ons sien daarin hoe die Hemelvader Hom ontferm het. Sy onverdiende liefde vir ons gewys het. Wie is dan die “ons” vir wie Christus, God se Seun, dit verdien het? Dit is hulle ‘wat die HERE vrees’.
Die HERE vrees is nie dat jy bang vir Hom is nie. Dit is nie so dat God se kind op sy of haar sterfbed moet sidder van angs nie. Nee, wie die HERE in Sy onverdiende liefde leer ken het en daarom in diepe eerbied vir Hom geleef het, kan vol vertroue sterwe. Dan kan jy getuig van jou Verlosser. Jou Verlosser leef. Jy het Hom in jou lewe wil volg en Hy is jou Redder.